《以久字韵赋翁仲》
宋代·钱颖

武皇骑龙朝帝后，露湿铜仙古苔绣。
景初命名翁与仲，无复衣苔仍汉旧。
桓圭大剑高嵯峨，不动如山严镇守。
岂知屹立司马门，九鼎暗移司马手。
变迁陵谷亦何易，洛阳尘埃一回首，
因嗟宠辱非可常，世间何者为长久。
君不见后来荆棘埋铜驼，坐想失身横陇亩。

作者简介：钱颖，号菊友，与徐逸、陈郁有交（《随隐漫录》卷四）。今录诗三首。